b'\n_START_ARTICLE_\nN\xc3\xbcrnberg\n_START_SECTION_\nZa\xc4\x8detki mesta\n_START_PARAGRAPH_\nPrvi sledovi naselja v bli\xc5\xbeini dana\xc5\xa1njega glavnega trga so datirani v leto 850. Ne vemo pa, kdaj je bilo mesto ustanovljeno. Za\xc4\x8detki segajo v 11. stoletje, ko so v letih 1000\xe2\x80\x931040 nastajale mnoge ceste na mejah med Sa\xc5\xa1ko, Bavarsko, vzhodno Frankovsko in \xc4\x8ce\xc5\xa1ko. Tu je ve\xc4\x8d zgodnjih sredi\xc5\xa1\xc4\x8d poselitve, verjetno tudi kraljeva dvora okoli svetega Egidija in Jakoba ter obmo\xc4\x8dje med cerkvijo svetega Sebalda in gradom.  Naselje je bilo v za\xc4\x8detku trg. _NEWLINE_N\xc3\xbcrnberg je bil v dokumentih prvi\xc4\x8d omenjen leta 1050 kot Nuorenberc, kjer je bil cesarski grad med Vzhodno Frankovsko in bavarsko marko Nordgau, in sicer v tako imenovanem dokumentu Sigena cesarja Henrika III., iz rodbine Salijcev. Kot cesarsko opori\xc5\xa1\xc4\x8de je N\xc3\xbcrnber\xc5\xa1ki grad (Kaiserburg) kmalu postal pomemben za cesarstvo. Leta 1065 je Henrik IV. mesto in okolico iz dr\xc5\xbeavne lastnine (Reichsgut) prenesel s krvnim sodstvom (blutgerichts) nase kot upravno okro\xc5\xbeje. Konrad III. (1138\xe2\x80\x931152) Staufovci)  je podelil novo urejeno grofijo (Burggrafschaft) s sodnimi in upravnimi nalogami grofom Edelfreien iz Raaba (iz Spodnje Avstrije), ki je po izgubi mo\xc5\xa1kih potomcev leta 1190/91 pre\xc5\xa1la v roke Friderika I., N\xc3\xbcrnberg - Zollern, zadnjega grofovega sina iz hi\xc5\xa1e Hohenzollern.\n_START_SECTION_\nZgodnja sodobna doba\n_START_PARAGRAPH_\nS kulturnim razcvetom je N\xc3\xbcrnberg v 15. in 16. stoletju postal sredi\xc5\xa1\xc4\x8de nem\xc5\xa1ke renesanse. Leta 1525 je sprejel protestantsko reformacijo in leta 1532 je bil podpisan n\xc3\xbcrnber\xc5\xa1ki verski mir, s katerim so protestanti dobili pomembne koncesije. Med revolucijo proti Karlu V. leta 1552 je N\xc3\xbcrnberg posku\xc5\xa1al kupiti svojo nevtralnost, vendar pa je bilo mesto napadeno brez vojne napovedi in bilo prisiljeno v neugoden mir. Z augsbur\xc5\xa1kim verskim mirom je lastnino protestantov potrdil cesar, njihove verske privilegije raz\xc5\xa1iril in potrdil njihovo neodvisnost od \xc5\xa1kofa iz Bamberga, v 1520-ih pa je bila tudi sprejeta sekularizacija samostanov. _NEWLINE_Dr\xc5\xbeavne afere v za\xc4\x8detku 16. stoletja, razvoj drugih trgovskih poti in okostenelost dru\xc5\xbebene hierarhije in pravnih struktur so prispevali k zmanj\xc5\xa1anju trgovine. Pogosto gostovanje cesarskih, \xc5\xa1vedskih in vojakov lige, finan\xc4\x8dni stro\xc5\xa1ki vojne ter ustavitev trgovanja so povzro\xc4\x8dili nepopravljivo \xc5\xa1kodo mestu in prepolovitvi prebivalstva. Leta 1632 je mesto, ki so ga zasedle sile Gustava II. Adolfa \xc5\xa0vedskega, premagalo vojsko cesarskega generala Albrechta von Wallensteina. Mesto je po vojni nazadovalo in si opomoglo \xc5\xa1ele v 19. stoletju, ko je postalo industrijsko sredi\xc5\xa1\xc4\x8de. Po tridesetletni vojni sta zacveteli tudi arhitektura in kultura \xe2\x80\x93 sekularna baro\xc4\x8dna arhitektura ka\xc5\xbee razporeditev civilnih vrtov, zgrajenih zunaj mestnega obzidja, v protestantskem mestu so obnovili cerkev svetega Egidija, ki jo je uni\xc4\x8dil po\xc5\xbear na za\xc4\x8detku 18. stoletja in pomembno prispeva k baro\xc4\x8dni cerkveni arhitekturi Srednje Frankovske. _NEWLINE_Po tridesetletni vojni je N\xc3\xbcrnberg posku\xc5\xa1al ostati lo\xc4\x8den od zunanjih vplivov, vendar so prispevki, ki sta jih zahtevali avstrijska nasledstvena vojna in sedemletna vojna, omejitev uvoza in izvoza odvzeli mestu \xc5\xa1tevilne trge. Bavarski volilni knez Karel Teodor si je prisvojil del zemlji\xc5\xa1\xc4\x8da, ki ga je dobil od mesta v vojni za Landshut z dedovanjem, za katerega je Bavarska ohranila svojo pravico; tudi Prusija je zavzela del ozemlja. Zaradi povzro\xc4\x8dene \xc5\xa1ibkosti je mesto zahtevalo, da se je treba vklju\xc4\x8diti v Prusijo, a je Friderik Viljem II. Pruski to zavrnil, ker se je bal, da bi s tem u\xc5\xbealil Avstrijo, Rusijo in Francijo. V parlamentu leta 1803 je bila potrjena neodvisnost N\xc3\xbcrnberga, toda ob ustanovitvi renske zveze 12. julija 1806 je bilo dogovorjeno, da se mesto izro\xc4\x8di Bavarski 8. septembra, ta pa zagotovi pla\xc4\x8dilo amortizacije 12,5 milijona guldnov javnega dolga.\n_START_SECTION_\nObdobje nacizma\n_START_PARAGRAPH_\nN\xc3\xbcrnberg je imel velik pomen v nacisti\xc4\x8dni Nem\xc4\x8diji. Zaradi pomembnosti mesta v Svetem rimskem cesarstvu in njegovega polo\xc5\xbeaja v sredi\xc5\xa1\xc4\x8du Nem\xc4\x8dije je nacisti\xc4\x8dna stranka izbrala mesto za velike shode svoje stranke \xe2\x80\x93 n\xc3\xbcrnber\xc5\xa1ki mitingi. Zborovanja so bila leta 1927, 1929 in vsako leto od 1933 do 1938. Po vzponu Adolfa Hitlerja na oblast leta 1933 so n\xc3\xbcrnber\xc5\xa1ki mitingi postali velik nacisti\xc4\x8dni propagandni dogodek, sredi\xc5\xa1\xc4\x8de nacisti\xc4\x8dnih idealov. Miting je leta 1934 posnela Leni Riefenstahl kot propagandni film, imenovan Triumph des Willens (Triumf volje). Na mitingu leta 1935 je Hitler izrecno odredil sklic rajhstaga v N\xc3\xbcrnbergu, da je uveljavil antisemitske  n\xc3\xbcrnber\xc5\xa1ke zakone, ki so preklicali nem\xc5\xa1ko dr\xc5\xbeavljanstvo vsem Judom in drugim Nearijcem. \xc5\xa0tevilni prostori so bili zgrajeni izklju\xc4\x8dno za ta namen, nekateri niso bili dokon\xc4\x8dani. Danes je v mestu \xc5\xa1e vedno mogo\xc4\x8de videti \xc5\xa1tevilne primere nacisti\xc4\x8dne arhitekture. Mesto je bil tudi dom nacisti\xc4\x8dnega propagandista Juliusa Streicherja, izdajatelja \xc4\x8dasopisa Der St\xc3\xbcrmer._NEWLINE_Med drugo svetovno vojno je bil N\xc3\xbcrnberg sede\xc5\xbe XIII. voja\xc5\xa1kega okro\xc5\xbeja (Wehrkreis) in pomembno mesto za voja\xc5\xa1ko industrijo, izdelovali so tudi letala, podmornice in motorje za tanke. Tukaj je bila tudi podru\xc5\xbenica koncentracijskega tabori\xc5\xa1\xc4\x8da Flossenburg. Raz\xc5\xa1irjeno je bilo su\xc5\xbeenjsko delo. Mesto je bilo mo\xc4\x8dno po\xc5\xa1kodovano pri strate\xc5\xa1kem bombardiranju zavezni\xc5\xa1kih letal od leta 1943 do 1945. 29. marca 1944 je imel RAF svoje najte\xc5\xbeje izgube pri bombardiranju Nem\xc4\x8dije. Od ve\xc4\x8d kot 700 letal so jih 106 sestrelili ali so padli na poti domov v svoja opori\xc5\xa1\xc4\x8da, ve\xc4\x8d kot 700 mo\xc5\xa1kih so pogre\xc5\xa1ali, kar 545 je umrlo. Ve\xc4\x8d kot 160 je postalo vojnih ujetnikov.  2. januarja 1945 sta srednjeve\xc5\xa1ko mestno jedro sistemati\xc4\x8dno bombardirali kraljevo vojno letalstvo in vojno letalstvo kopenske vojske Zdru\xc5\xbeenih dr\xc5\xbeav Amerike. Pribli\xc5\xbeno 90 odstotkov mesta je bilo uni\xc4\x8deno v samo eni uri, 1800 prebivalcev ubitih in pribli\xc5\xbeno 100.000 razseljenih. Februarja 1945 so bili dodatni napadi._NEWLINE_N\xc3\xbcrnberg je bilo mo\xc4\x8dno utrjeno mesto, ki je kapituliralo po hudi bitki, ki je trajala od 17. do 21. aprila 1945, ko so se pehotne divizije borile od hi\xc5\xa1e do hi\xc5\xa1e in ulico za ulico, kar je povzro\xc4\x8dilo dodatno opusto\xc5\xa1enje \xc5\xbee tako uni\xc4\x8denih zgradb. Kljub temu hudemu uni\xc4\x8denju so mesto po vojni obnovili v pribli\xc5\xbeno predvojnem videzu skupaj z nekaterimi srednjeve\xc5\xa1kimi zgradbami.  Ve\xc4\x8d kot polovica zgodovinskega sredi\xc5\xa1\xc4\x8da in predvsem severovzhodna polovica starega cesarskega svobodnega mesta sta bili izgubljeni za vedno.\n_START_SECTION_\nGeografija\n_START_PARAGRAPH_\nN\xc3\xbcrnberg le\xc5\xbei na obeh straneh reke Pegnitz, ki te\xc4\x8de okoli 80 kilometrov severovzhodno od mesta in pre\xc4\x8dka urbano obmo\xc4\x8dje v dol\xc5\xbeini pribli\xc5\xbeno 14 kilometrov od vzhoda do zahoda. Na obmo\xc4\x8dju starega mestnega jedra so speljani kanali reke. V sosednjem F\xc3\xbcrthu Pegnitz in Rednitz te\xc4\x8deta skupaj in sestavljata Regnitz. \xc5\xa0e posebej na severu in severozahodu N\xc3\xbcrnberga je pokrajina mo\xc4\x8dno spremenjena zaradi naplavin reke Pegnitz. Na severu le\xc5\xbei Knoblauchsland, pomembno obmo\xc4\x8dje zelenjadarstva. Na jugu, vzhodu in severu mesta se razteza gozd Reichswald._NEWLINE_Podlaga N\xc3\xbcrnberga je mehek pe\xc5\xa1\xc4\x8denjak, ki je nastal v poznem triasu. Severovzhodno od N\xc3\xbcrnberga je Frankovska \xc5\xa0vica (Fr\xc3\xa4nkische Schweiz), nizko gorovje z nadmorsko vi\xc5\xa1ino pribli\xc5\xbeno 600 metrov._NEWLINE_Mestno obmo\xc4\x8dje obsega okoli 186,38 km\xc2\xb2. Nekaj starih vasi spada v mesto, na primer Grossgr\xc3\xbcndlach, Kraftshof, Thon in Neunhof na severozahodu; Ziegelstein na severovzhodu, Altenfurt in Fischbach na jugovzhodu in Katzwang, Kornburg na jugu. Langwasser je sodobno predmestje._NEWLINE_N\xc3\xbcrnberg ima oceansko podnebje (K\xc3\xb6ppnova podnebna klasifikacija: Cfb), na katero vplivajo celinska lega in vi\xc5\xa1je nadmorske vi\xc5\xa1ine, ki povzro\xc4\x8dajo sezonske razlike, ki spominjajo na celinsko podnebje, \xc4\x8deprav so zime nekoliko milej\xc5\xa1e. Padavine so enakomerno razporejene v vsem letu, \xc4\x8deprav sta februar in april po navadi malo bolj suha kot julij.\n_START_SECTION_\nGospodarstvo\n_START_PARAGRAPH_\nN\xc3\xbcrnberg je za mnoge ljudi je \xc5\xa1e vedno povezan s tradicionalnimi medenjaki (Lebkuchen), klobasami in ro\xc4\x8dno izdelanimi igra\xc4\x8dami. \xc5\xbdepne ure \xe2\x80\x93 N\xc3\xbcrnberger Ei \xe2\x80\x93 so tu nastale v 16. stoletju in so delo Petra Henleina. V 19. stoletju je N\xc3\xbcrnberg postal "industrijsko srce" Bavarske s podjetji, kot sta Siemens in MAN. N\xc3\xbcrnberg je \xc5\xa1e vedno pomembno industrijsko sredi\xc5\xa1\xc4\x8de z mo\xc4\x8dnim polo\xc5\xbeajem na trgih srednje in vzhodne Evrope. Izdelujejo elektri\xc4\x8dno opremo, mehanske in opti\xc4\x8dne izdelke, motorna vozila, pripomo\xc4\x8dke za pisanje in risanje, pisarni\xc5\xa1ki material in tiskovine. Mesto ima mo\xc4\x8dno razvito avtomatizacijo, energijo in medicinsko tehnologijo. Siemens je \xc5\xa1e vedno najve\xc4\x8dji industrijski delodajalec v regiji N\xc3\xbcrnberg, v mestu je tudi dobra tretjina raziskovalnih agencij. Mednarodni sejem igra\xc4\x8d je najve\xc4\x8dji te vrste na svetu. Mesto gosti tudi ve\xc4\x8d specializiranih  sejmov visoke tehnologije, ki vsako leto privabljajo strokovnjake z vseh koncev sveta.\n_START_SECTION_\nKultura\n_START_PARAGRAPH_\nN\xc3\xbcrnberg je bil \xc5\xbee zgodaj sredi\xc5\xa1\xc4\x8de humanizma, znanosti, tiska in mehanskih izumov. Mesto je veliko prispevalo k znanosti astronomije. Leta 1471 je Johannes Mueller iz K\xc3\xb6nigsberga (Bavarska), imenovan tudi Regiomontan, v N\xc3\xbcrnbergu zgradil astronomski observatorij in objavil \xc5\xa1tevilne pomembne astronomske karte. Leta 1515 je Albrecht D\xc3\xbcrer naredil lesoreze prvih kart zvezd severne in ju\xc5\xbene poloble, prve tiskane zvezdne karte, ki jih je naro\xc4\x8dil Johannes Stabius, avstrijski kartograf. Okoli 1515 je D\xc3\xbcrer objavil Stabiussche Weltkarte, prvo perspektivno risbo sveta. Morda najslavnej\xc5\xa1e, glavno delo  Nikolaja Kopernika je bilo leta 1543 objavljeno v N\xc3\xbcrnbergu._NEWLINE_Tiskarji in zalo\xc5\xbeniki imajo dolgo zgodovino v N\xc3\xbcrnbergu. Mnogi so sodelovali z znanimi umetniki pri izdelavi knjig, ki so umetni\xc5\xa1ka dela. Leta 1470 je Anton Koberger odprl prvo evropsko tiskarno. Leta 1493 je iz\xc5\xa1la Schedelsche Weltchronik, N\xc3\xbcrnber\xc5\xa1ka kronika, slikovna zgodovina sveta od ustanovitve do danes. Napisana je bila v lokalnem frankovskem nare\xc4\x8dju. Je delo Hartmanna Schedla in ima ilustracije Michaela Wohlgemutha, Wilhelma Pleydenwurffa in Albrechta D\xc3\xbcrerja. Drugi so pospe\xc5\xa1evali geografsko znanje in potovanja z izdelavo zemljevidov. Pomembnej\xc5\xa1i med njimi je bil navigator in geograf Martin Behaim, ki je izdelal prvi svetovni globus._NEWLINE_Kiparji kot Veit Stoss, Adam Kraft in Peter Vischer so tudi povezani z N\xc3\xbcrnbergom._NEWLINE_Tu je cvetel ceh uspe\xc5\xa1nih obrtnikov Meistersinger. Najbolj znan \xc4\x8dlan je bil Richard Wagner, znan je tudi Hans Sachs, junak opere Mojstri pevci n\xc3\xbcrnber\xc5\xa1ki (Die Meistersinger von N\xc3\xbcrnberg). Baro\xc4\x8dni skladatelj Johann Pachelbel se je tukaj rodil in bil organist v cerkvi svetega Sebalda._NEWLINE_Akademija za likovno umetnost v N\xc3\xbcrnbergu je najstarej\xc5\xa1a umetni\xc5\xa1ka akademija v srednji Evropi in ima 350-letno tradicijo umetni\xc5\xa1kega izobra\xc5\xbeevanja._NEWLINE_N\xc3\xbcrnberg je znan po svojem bo\xc5\xbei\xc4\x8dnem sejmu, ki vsako leto pritegne ve\xc4\x8d kot milijon obiskovalcev. Trg je znan po ro\xc4\x8dno izdelanih okraskih in dobrotah.\n_START_SECTION_\nKuhinja\n_START_PARAGRAPH_\nN\xc3\xbcrnberg je znan po pe\xc4\x8denicah (Bratwurst), pe\xc4\x8denih na \xc5\xbearu._NEWLINE_Druga n\xc3\xbcrnber\xc5\xa1ka posebnost so N\xc3\xbcrnberger Lebkuchen \xe2\x80\x93 medenjaki, ingverjevo pecivo, ki se je predvsem ob bo\xc5\xbei\xc4\x8du.\n_START_SECTION_\nPromet\n_START_PARAGRAPH_\nMesto je kri\xc5\xbei\xc5\xa1\xc4\x8de \xc5\xa1tevilnih avtocest, \xc5\xbeeleznic in vodnih poti, ki so prispevale k nara\xc5\xa1\xc4\x8dajo\xc4\x8demu pomenu za trgovanje z Vzhodno Evropo.'